
ACORD 278/2007,  DE 21 DE NOVEMBRE, DEL PLE DEL CONSELL DE L’AUDIOVISUAL DE CATALUNYA

1. Antecedents

I. El Consell de l’Audiovisual de Catalunya és l’autoritat reguladora independent en l’àmbit de la comunicació audiovisual pública i privada que, d’acord amb el què estableix l’article 10.d) de la Llei 2/2000, de 4 de maig, del Consell de l’Audiovisual de Catalunya té atribuïda, entre d’altres funcions la de “vetllar pel compliment del que estableix la normativa reguladora del sector audiovisual i per la indemnitat dels principis que la informen (...)”.

II. Actualment, la norma capçalera del sector audiovisual a Catalunya, és la Llei 22/2005, de 29 de desembre, de la comunicació audiovisual de Catalunya (LCA), la qual estableix el marc regulador general del sistema de comunicació audiovisual de Catalunya i configura al Consell com una veritable autoritat reguladora independent per complir les funcions de vigilància i control sobre el sector.
III. Com a conseqüència de l’exercici de la seva activitat, aquest Consell és coneixedor de l’existència d’emissions que no s’emparen en cap títol habilitant, circumstància que pertorba el normal funcionament del sector i impedeix la correcta utilització de l’espai radioelèctric d’acord amb la seva planificació. Segons li consta a aquest Consell, el Departament de Cultura i Mitjans de Comunicació, ha iniciat l’obertura dels corresponents expedients administratius per tal de dur a terme el tancament d’algunes televisions il·legals.
IV. En aquest ordre de consideracions, el 16 d’octubre de 2007 ha tingut entrada en aquest Consell de l’Audiovisual (registre d’entrada núm. 0003E/1650/2007) un escrit subscrit per la senyora Meritxell Bosch Garcia actuant en nom de les societats Avista Televisió de Barcelona, SL, Smile Advertising, SL, Gibson Time, SL i Collserola Audiovisual, SL, cadascuna d’elles concessionària d’un programa en el canal múltiple de televisió digital local de referència Barcelona (TL10B), mitjançant el qual, i entre d’altres, exposa que estan tenint dificultats per aconseguir una implantació amb èxit de la tecnologia digital degut a la presencia de nombroses televisions locals que emeten en tecnologia analògica sense disposar d’autorització per fer-ho. S’adjunta, còpia de l’escrit esmentat juntament amb la documentació que s’acompanya.
2. Consideracions jurídiques

D’acord amb el que estableix l’article 127 LCA, en els seus apartats 1 i 2:

“1. Correspon al Consell de l’Audiovisual de Catalunya la inspecció i el control de les activitats dels prestadors de serveis de comunicació audiovisual, en relació amb el compliment de les obligacions que els corresponen d’acord amb el que estableixen aquesta llei i les que siguin aplicables”. 
“2. Correspon a l’òrgan competent dins l’Administració de la Generalitat, d’ofici o a instancia del Consell de l’Audiovisual de Catalunya, l’exercici d’activitats d’inspecció dels aspectes tècnics de la prestació de serveis de comunicació audiovisual, en particular, pel que fa a les característiques i l’estat de les instal·lacions i els equips emprats i a les condicions de l’ús de l’espectre radioelèctric. Les dades obtingudes com a conseqüència de la realització d’aquestes activitats d’inspecció han d’esser trameses al Consell de l’Audiovisual de Catalunya, perquè pugui exercir les potestats de sanció establertes per aquest títol, sens perjudici de les potestats sancionadores que corresponen a l’òrgan competent de l’ Administració en matèria de comunicacions electròniques”.  

Així mateix, l’article 37.1 LCA estableix que la “prestació privada de serveis de comunicació audiovisual dins l’àmbit d’aplicació d’aquesta llei resta subjecta a ordenació administrativa per raó de la seva incidència potencial sobre la llibertat de comunicació pública, el pluralisme, els interessos generals de l’audiència i els principis i llibertats relacionats amb la formació de l’opinió pública”. I d’acord amb l’apartat 2.a) del dit precepte, quan la prestació es realitzi mitjançant l’ús de l’espectre radioelèctric estarà subjecta a un règim de llicència.

L’esmentada intervenció administrativa es justifica per la utilització de l’espai públic radioelèctric que es configura com un bé de domini públic, habitualment qualificat amb caràcter d’escàs. Aquestes circumstàncies fan necessari que els òrgans competents de l’Administració Pública en regulin l’ús i l’accés d’acord amb la corresponent planificació, que és competència exclusiva de l’Estat.

En conseqüència, les emissions que a dia d’avui, s’estan realitzant sense títol habilitant, eludeixen aquesta intervenció administrativa, fent un ús indegut de l’espectre radioelèctric. En aquest sentit, correspon al Govern de la Generalitat de Catalunya la inspecció d’aquesta activitat i el control de l’ocupació de l’espectre.

Per tot l’exposat, el Ple del Consell de l’Audiovisual de Catalunya, ha adoptat els següents:
ACORDS

1. Instar al Departament de Cultura i Mitjans de Comunicació per tal que adopti les mesures que corresponguin, en relació amb les emissions de televisió local no emparades en un títol habilitant, atès que aquesta ocupació pot suposar un ús indegut de l’espectre radioelèctric. A aquests efectes, i al marge de la relació que el propi Departament va facilitar al Consell a propòsit de l’inici del tancament d’algunes televisions il·legals, s’adjunta la documentació tramesa per la representació de les societats titulars del canal múltiple de televisió digital local de referència Barcelona (TL 10B).

2. Sol·licitar al Departament de Cultura i Mitjans de Comunicació que comuniqui a aquest Consell de l’Audiovisual de Catalunya totes les actuacions, que a aquests efectes, es duguin a terme. 

Barcelona, 21 de novembre de 2007

Josep M. Carbonell i Abelló                                              Dolors Comas d’Argemir i Cendra

President                                                                          Consellera secretària

